ముఖ్యమంత్రి అల్పాహార పథకం

ముఖ్యమంత్రి అల్పాహార పథకం అనేది తెలంగాణ ప్రభుత్వం ప్రవేశపెట్టిన పథకం. ప్రభుత్వ ప్రాథమిక, ఉన్నత పాఠశాలల్లో ఒకటో తరగతి నుంచి పదో తరగతి వరకు చదువుతున్న విద్యార్థినీవిద్యార్థులకు పోషకాహారం అందించేందుకు ఈ పథకం రూపొందించబడింది. ఈ పథకం అమలుతో పాఠశాలల్లో అల్పాహారం అందిస్తున్న దేశంలోనే రెండోరాష్ట్రంగా తెలంగాణ నిలిచింది. 2023, అక్టోబరు 6న ఈ పథకం ప్రారంభించబడింది.   

 ఏర్పాటు 
నిరుపేద కుటుంబాలకు చెందిన విద్యార్థులకు పౌష్టికాహారం అందించడంతోపాటు వారికి చదువుపట్ల ఏకాగ్రతను పెంచేందుకు ముఖ్యమంత్రి కల్వకుంట్ల చంద్రశేఖర్ రావు ఆదేశాలమేరకు ఈ పథకం రూపొందింది. తమిళనాడులో అమలు అవుతున్న ఈ పథకం విధివిధానాలను పరిశీలించిన రాష్ట్ర ఉన్నతాధికారులు ముఖ్యమంత్రి కేసీఆర్ కు నివేదికను సమర్పించారు. అయితే, తమిళనాడులో కేవలం ప్రాథమిక పాఠశాలల్లోనే ఈ పథకం అమలు చేస్తుండగా తెలంగాణ ప్రభుత్వం 1 నుంచి 10వ తరగతి వరకు ఒకేసారి అమలు చేయనుంది. ఇందుకు సంబంధించి రాష్ట్ర ప్రభుత్వం ఉత్తర్వులు కూడా జారీ చేసింది.

ఈ పథకం ద్వారా 27,147 ప్రభుత్వ పాఠశాలల్లోని దాదాపు 23 లక్షల మంది విద్యార్థులకు ప్రయోజనం కలగనుందని, ఇందుకోసం ప్రతీ సంవత్సరం దసరా కానుకగా 400 కోట్ల రూపాయలను ప్రభుత్వం విడుదల చేయనుందని, ఈ పథకం అమలును పర్యవేక్షించే బాధ్యతను జిల్లా స్థాయిలో కలెక్టర్‌కు అప్పగించనున్నట్లు ప్రభుత్వం ప్రకటించింది.

 ప్రారంభం 
2023, అక్టోబరు 6న రాష్ట్రంలోని 119 నియోజకవర్గాల్లో నియోజకవర్గానికి ఒక పాఠశాల చొప్పున ప్రారంభించబడింది. ఈ కార్యక్రమంలో మంత్రులు, ఎమ్మెల్యేలు, ఇతర ప్రజాప్రతినిధులు పాల్గొని విద్యార్థులకు అల్పాహారాన్ని అందజేశారు. 

రంగారెడ్డి జిల్లా, మహేశ్వరం నియోజకవర్గం, రావిర్యాలలోని జిల్లా పరిషత్ ఉన్నత పాఠశాలలో రాష్ట్ర విద్యాశాఖమంత్రి సబితా ఇంద్రారెడ్డి, రాష్ట్ర ఆర్థిక వైద్యారోగ్య శాఖామంత్రి టి. హరీశ్‌రావు ఈ పథకాన్ని ప్రారంభించారు. సికింద్రాబాద్‌ కంటోన్మెంట్‌ పరిధిలోని వెస్ట్‌ మారేడుపల్లి ప్రభుత్వ ఉన్నత పాఠశాలలో ఉదయం 8.30కి రాష్ట్ర ఐటీ, పురపాలక పరిశ్రమల శాఖ మంత్రి కల్వకుంట్ల తారక రామారావు ప్రారంభించాడు.

 అల్పాహార మెనూ 
అల్పాహార పథకంలో భాగంగా విద్యార్థినీవిద్యార్థులకు ఈ మెనూ ప్రకారం అల్పాహారాన్ని అందిస్తారు.

 సోమవారం - ఇడ్లీ సాంబార్‌/గోధుమ రవ్వ ఉప్మా, చట్నీ
 మంగళవారం - పూరి, ఆలు కుర్మా/టమాటా బాత్‌, చట్నీ
 బుధవారం - ఉప్మా,సాంబార్‌/కిచిడీ, చట్నీ
 గురువారం - మిల్లెట్‌ ఇడ్లీ, సాంబార్‌/పొంగల్‌, సాంబార్‌
 శుక్రవారం - ఉగ్గాని/పోహా/మిల్లెట్‌ ఇడ్లీ, చట్నీ/కిచిడీ, చట్నీ
 శనివారం - పొంగల్‌, సాంబార్‌/వెజ్‌ పలావ్‌, రైతా/ఆలు కుర్మా

మూలాలు

వర్గం:తెలంగాణ ప్రభుత్వ పథకాలు